KOMMISSIONENS BESLUTNING af 19. december 1995 om fastsættelse af frister for indsendelse af undersøgelsesresultaterne til De Europæiske Fællesskabers Statistiske Kontor vedrørende undersøgelserne af landbrugsbedrifternes struktur i 1995 (96/14/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 571/88 af 29. februar 1988 om tilrettelæggelse af en række fællesskabsundersøgelser af landbrugsbedrifternes struktur i perioden 1988 til 1997 (1), senest ændret ved Kommissionens beslutning 94/677/EF (2), særlig bilag II, punkt 5, og

ud fra følgende betragtninger:

I henhold til punkt 5 i bilag II til forordning (EØF) nr. 571/88 fastsættes fristerne for medlemsstaternes indsendelse af individuelle data til De Europæiske Fællesskabers Statistiske Kontor i henhold til artikel 15 i forordning (EØF) nr. 571/88, og den fælles kode, der anvendes ved indberetningen, udarbejdes af De Europæiske Fællesskabers Statistiske Kontor i samråd med medlemsstaterne;

i henhold til punkt 6 i bilag II indsender Tyskland ikke individuelle data, men er i henhold til punkt 8.1 forpligtet til at indsende undersøgelsesresultaterne i den tabelform, der anvendes i Banken for Tabeldata;

i betragtning af undersøgelsesresultaternes betydning for den fælles landbrugspolitik skal edb-behandlingen af undersøgelsesresultaterne og indsendelsen til De Europæiske Fællesskabers Statistiske Kontor ske hurtigst muligt;

ved fastsættelsen af fristerne for indsendelse af undersøgelsesresultaterne til De Europæiske Fællesskabers Statistiske Kontor tages der højde for, at tidsplanen for undersøgelsernes gennemførelse varierer fra medlemsstat til medlemsstat;

foranstaltningerne i nærværende beslutning er i overensstemmelse med udtalelse fra Den Stående Landbrugsstatistiske Komité -

VEDTAGET FØLGENDE BESLUTNING:

Artikel 1

1. Medlemsstaterne indberetter til De Europæiske Fællesskabers Statistiske Kontor de individuelle data vedrørende undersøgelserne af landbrugsbedrifternes struktur, der er omtalt i artikel 3, litra b), i forordning (EØF) nr. 571/88, under anvendelse af en fælles kode, der er udarbejdet af De Europæiske Fællesskabers Statistiske Kontor i samråd med medlemsstaterne.

2. I henhold til punkt 6 og 8.1 i bilag II til forordning (EØF) nr. 571/88 sender Tyskland resultaterne af de i stk. 1 nævnte undersøgelser til De Europæiske Fællesskabers Statistiske Kontor i den tabelform, der anvendes i Banken for Tabeldata under anvendelse af en kode, der er udarbejdet af De Europæiske Fællesskabers Statistiske Kontor i samråd med Statistisches Bundesamt.

Artikel 2

Medlemsstaterne indsender de i artikel 1 i nærværende beslutning omhandlede resultater af undersøgelserne af landbrugsbedrifternes struktur i 1995, inden for en frist på 15 måneder regnet fra afslutningen af indsamlingen af data i marken, men, under hensyntagen til tidsplanen for undersøgelsernes gennemførelse i de enkelte medlemsstater, inden følgende indsendelsesfrister:

>TABELPOSITION>

Artikel 3

Denne beslutning er rettet til medlemsstaterne.

Udfærdiget i Bruxelles, den 19. december 1995.

På Kommissionens vegne

Yves-Thibault DE SILGUY

Medlem af Kommissionen

(1) EFT nr. L 56 af 2. 3. 1988, s. 1.

(2) EFT nr. L 269 af 20. 10. 1994, s. 38.